যানজট বেড়ে যাওয়ার কারণে এ রাস্তায় আরেকটি ভীতি যোগ হয়েছে পরিবহন যাত্রীদের। তা হলো ছিনতাই। বিশেষ করে হাতঘড়ি, মোবাইল ফোন সেট, মহিলাদের কান-গলার অলঙ্কার গাড়ির জানালা দিয়ে টান মারা আগের তুলনায় বেড়েছে যানজট বেড়ে যাওয়ার কারণে। এরকম এক ভুক্তভোগী ডেমরার হারুন অর রশিদ। তিনি জানান, স্বামীবাগে ওয়ান্ডারল্যান্ডের সামনে যানজটে আটকে থাকার সময়  অসাবধানতাবশত মোবাইল ফোন সেটটি হাতে নিয়ে বসেছিলেন। হঠাত্ জানালা দিয়ে মোবাইল উধাও। কেউ কিছু বুঝে ওঠার আগেই ছিনতাইকারী চলে গেছে।